SET ปิดพุ่ง 21 จุดรับมาตรการเยียวยา “โควิด” แนะติดตาม “เงินเฟ้อ” สหรัฐคืนนี้
SET ปิดพุ่ง 21 จุด ขานรับมาตรการเยียวยา “โควิด” ฟากโบรกแนะติดตาม “เงินเฟ้อ” สหรัฐ - ผลประกอบการของกลุ่มแบงก์
13 ก.ค. 2564

นายกรภัทร วรเชษฐ์ ผู้อำนวยการฝ่ายวิจัยและบริการการลงทุน บล.โนมูระ พัฒนสิน กล่าวว่า ตลาดหุ้นไทยวันนี้เกิดเทคนิคเคิลรีบาวด์ คาดว่าจะตอบรับจำนวนผู้ติดเชื้อโควิด-19 ในประเทศที่แม้จะยังอยู่ในระดับสูง แต่ก็นิ่งมา 2 วันแล้วแสดงให้เห็นว่าไม่เร่งตัวขึ้น อีกทั้งคณะรัฐมนตรี (ครม.) ยังได้อนุมัติมาตรการเยียวยาผู้ได้รับผลกระทบจากโควิดด้วย ทำให้ตลาดบ้านเราปรับตัวขึ้นได้สวนทางตลาดในกลุ่ม TIP ที่ติดลบกัน ส่วนตลาดหุ้นในภูมิภาคเอเชียส่วนใหญ่จะเคลื่อนไหวในแดนบวก ขณะที่ตลาดในยุโรปเทรดบ่ายนี้แกว่งไซด์เวย์ในแดนลบเล็กน้อย
อย่างไรก็ดี ยังต้องติดตามสถานการณ์การแพร่ระบาดไวรัสโควิด-19 ในประเทศอย่างใกล้ชิด และรอติดตามการทยอยประกาศผลประกอบการของกลุ่มแบงก์งวดไตรมาส 2/64 เริ่มที่ TISCO ส่วนนอกประเทศให้ติดตามตัวเลขเงินเฟ้อของสหรัฐฯที่จะออกมาในคืนนี้ ซึ่งตลาดคาดการณ์ไว้ที่ 4.9% และติดตามถ้อยแถลงของประธานธนาคารกลางสหรัฐฯ (เฟด) ที่จะแถลงต่อวุฒิสภาในวันที่ 14 ก.ค. และแถลงต่อสภาคองเกรสในวันที่ 15 ก.ค.นี้
แนวโน้มการลงทุนในวันพรุ่งนี้ (14 ก.ค.) นายกรภัทร กล่าวว่า ตลาดฯยังมี upside จำกัด โดยมีแนวรับ 1,550-1,540 จุด ส่วนแนวต้าน 1,573 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTTGC มูลค่าการซื้อขาย 4,333.57 ล้านบาท ปิดที่ 58.00 บาท เพิ่มขึ้น 3.25 บาท
CPF มูลค่าการซื้อขาย 2,326.35 ล้านบาท ปิดที่ 26.25 บาท เพิ่มขึ้น 1.00 บาท
BANPU มูลค่าการซื้อขาย 2,275.01  ล้านบาท ปิดที่ 13.70 บาท เพิ่มขึ้น 0.50 บาท
GUNKUL มูลค่าการซื้อขาย 1,877.90  ล้านบาท ปิดที่ 4.86 บาท เพิ่มขึ้น 0.18 บาท
PTT มูลค่าการซื้อขาย 1,655.78 ล้านบาท ปิดที่ 37.75 บาท เพิ่มขึ้น 0.75 บาท